वेड विल्सन यानी कि डेडपूल (रेयान रेनॉल्डस) कई इंटरनैशनल गैंग्स का खात्मा कर देता है और उसके बाद अपनी गर्लफ्रेंड के साथ फैमिली शुरू करने की प्लानिंग करता है, लेकिन गुस्साए गुंडे उस पर हमला करते हैं, जिसमें उसकी गर्लफ्रेंड की मौत हो जाती है। जिंदगी से निराश डेडपूल उसके नए मायने तलाश रहा है। तभी उसकी जिंदगी में नए 14 साल के बच्चे की एंट्री होती है, जिस पर भविष्य से आए एक आदमी केबल (जोश ब्रोलिन) का अटैक होता है। डेडपूल अपनी गर्लफ्रेंड की प्रेरणा से उस बच्चे को बचाने और सही राह पर लाने के लिए एक्स फोर्स तैयार करता है। उसकी खातिर वह किसी भी खतरे का मुकाबला करने को तैयार है। हालांकि अपनी फोर्स के साथ डेडपूल अपने मकसद में कामयाब हो पाता है या नहीं यह देखने के लिए आपको सिनेमाघर जाना होगा। अभी तक हॉलिवुड फिल्मों को भारतीय दर्शक उनके बेहतरीन ऐक्शन की वजह से पसंद करते रहे हैं, लेकिन अब उनकी बॉलिवुड स्टार्स द्वारा मजाकिया अंदाज में की गई हिंदी डबिंग भी हिंदी फिल्मों के दर्शकों के लिए हॉलिवुड फिल्मों को देखने की एक वजह बन गई है। वहीं हॉलिवुड के निर्माता भी इंडियन मार्केट पर विशेष फोकस कर रहे हैं कि खासतौर पर हिंदी बॉलिवुड स्टार्स से डबिंग करा रहे हैं। 'डेडपूल 2' में डेडपूल के लिए हिंदी में डबिंग करने वाले रणवीर सिंह की मजेदार डबिंग आपको न सिर्फ पूरी फिल्म के दौरान हंसाती रहती है, बल्कि उसको पूरी तरह से भारतीय अंदाज में बदल देती है। फिल्म की डबिंग में आपको 'बाहुबली 2' से लेकर 'दंगल', 'सुल्तान' और 'गीता-बबीता' तक का जिक्र मिलेगा, तो उम्मीद है कि 'डेडपूल 2' आपको आपको अपनी फिल्म लगेगी। अगर आपने इंग्लिश में 'डेडपूल 2' देखी है और फिर उसको हिंदी में देख रहे हैं, तो यकीनन फिल्म आपको एकदम बदली हुई लगेगी। रणवीर सिंह ने अपने अंदाज के मुताबिक, मजेदार और कहीं-कहीं अश्लील अंदाज में डबिंग की है, जो दर्शकों को गुदगुदाती है, तो कहीं-कहीं वे झेंप भी जाते हैं। बहरहाल सुबह के शोज में मल्टीप्लेक्स से लेकर सिंगल स्क्रीन तक भारी मात्रा में पहुंचे दर्शक इस बात की गवाही दे रहे थे कि डेडपूल का भारतीय दर्शकों में खासा क्रेज है। फिल्म में उम्मीद के मुताबिक, जबर्दस्त ऐक्शन सीन हैं, जो आपको हिलाकर रख देंगे। अगर आप गर्मियों की छुट्टियों में कुछ मजेदार देखना चाहते हैं, तो यह फिल्म आपको निराश नहीं करेगी बशर्ते कि आप फिल्म के कुछ भद्दे और अश्लील डायलॉग को झेलने का दम रखते हों। साथ ही फिल्म देखने जाते वक्त अपने साथ बच्चों को भी सोच-समझकर ही लेकर जाएं।